ประเทศกัมพูชา

"กัมพูชา" เปลี่ยนทางมาที่นี่ สำหรับความหมายอื่น ดูที่ กัมพูชา (แก้ความกำกวม)
| ราชอาณาจักรกัมพูชา ព្រះរាជាណាចក្រកម្ពុជា (เขมร) |
| --- | --- |
   ธงชาติ     ตราแผ่นดิน  
คำขวัญ:  ជាតិ សាសនា ព្រះមហាក្សត្រ "ชาติ ศาสนา พระมหากษัตริย์"
เพลงชาติ: បទនគររាជ  นครราช  
แสดงลูกโลกแสดงแผนที่เอเชียตะวันออกเฉียงใต้ที่ตั้งของ ประเทศกัมพูชา  (เขียว)ในอาเซียน  (เทาเข้ม)  —  [คำอธิบายสัญลักษณ์]
เมืองหลวง และเมืองใหญ่สุด: พนมเปญ 11°33′N 104°55′E﻿ / ﻿11.550°N 104.917°E﻿ / 11.550; 104.917
ภาษาราชการ: เขมร
ภาษาราชการที่ยอมรับ: ภาษาพื้นเมืองกว่า 19 ภาษา
อักษรราชการ: อักษรเขมร
กลุ่มชาติพันธุ์  (2019): 95.6% เขมร 2.4% จาม 1.5% จีน 0.2% เวียดนาม 0.3% อื่น ๆ
ศาสนา  (2019): 97.1% พุทธ (ศาสนาประจำชาติ) 2.0% อิสลาม 0.3% คริสต์ 0.5% อื่น ๆ
เดมะนิม: ชาวกัมพูชา เขมร
การปกครอง: รัฐเดี่ยว ระบบพรรคเด่น ระบบรัฐสภา ราชาธิปไตยโดยเลือกตั้ง ราชาธิปไตยภายใต้รัฐธรรมนูญ

• พระมหากษัตริย์ : พระบาทสมเด็จพระบรมนาถ นโรดม สีหมุนี
• นายกรัฐมนตรี : สมเด็จมหาบวรธิบดี ฮุน มาแณต
• ประธานพฤฒสภา : สมเด็จอัครมหาเสนาบดี เดโช ฮุน เซน
• ประธานรัฐสภา : สมเด็จมหารัฐสภาธิการธิบดี ฆวน สุดารี
 
สภานิติบัญญัติ: สภาผู้แทนราษฎร
• สภาสูง: พฤฒสภา
• สภาล่าง: รัฐสภา
ก่อตั้ง

• อาณาจักรฟูนาน : ค.ศ. 50/68–ค.ศ. 550/627
• อาณาจักรเจนละ : ค.ศ. 550–802
• จักรวรรดิเขมร : ค.ศ. 802–1431
• ยุคมืด : ค.ศ. 1431–1863
• อารักขาของฝรั่งเศส : 11 สิงหาคม ค.ศ. 1863
• ประกาศอิสรภาพ : 9 พฤศจิกายน ค.ศ. 1953
• เป็นที่ยอมรับจากสหประชาชาติ : 14 ธันวาคม ค.ศ. 1955
• ข้อตกลงสันติภาพของปารีส : 23 ตุลาคม ค.ศ. 1991
• รัฐธรรมนูญฉบับปัจจุบัน : 24 กันยายน ค.ศ. 1993
• ปฏิญญาอาเซียน : 30 เมษายน ค.ศ. 1999
 
พื้นที่
• รวม: 181,035 ตารางกิโลเมตร (69,898 ตารางไมล์) (อันดับที่ 88)
• แหล่งน้ำ (%): 2.5
ประชากร
• สำมะโนประชากร ค.ศ. 2019: 15,552,211 (อันดับที่ 73)
• ความหนาแน่น: 87 ต่อตารางกิโลเมตร (225.3 ต่อตารางไมล์) (อันดับที่ 96)
จีดีพี (อำนาจซื้อ) : ค.ศ. 2019 (ประมาณ)
• รวม: 76.635 พันล้านดอลลาร์
• ต่อหัว: 4,645 ดอลลาร์
จีดีพี (ราคาตลาด) : ค.ศ. 2019 (ประมาณ)
• รวม: 2.6628 หมื่นล้านดอลลาร์
• ต่อหัว: 1,614 ดอลลาร์
จีนี (ค.ศ. 2013): 36.0 ปานกลาง
เอชดีไอ (ค.ศ. 2019):  0.594 ปานกลาง · อันดับที่ 144
สกุลเงิน: เรียล (៛) (KHR)
เขตเวลา: UTC+7 (เวลาอินโดจีน)
รูปแบบวันที่: วว/ดด/ปปปป
ขับรถด้าน: ขวา
รหัสโทรศัพท์: +855
รหัส ISO 3166: KH
โดเมนบนสุด: .kh
กัมพูชา (เขมร: កម្ពុជា, กมฺพุชา) ชื่ออย่างเป็นทางการว่า ราชอาณาจักรกัมพูชา (เขมร: ព្រះរាជាណាចក្រកម្ពុជា, พฺระราชาณาจกฺรกมฺพุชา) เป็นประเทศตั้งอยู่ในส่วนใต้ของคาบสมุทรอินโดจีนในเอเชียตะวันออกเฉียงใต้ มีพื้นที่ 181,035 ตารางกิโลเมตร มีพรมแดนทิศตะวันตกเฉียงเหนือติดประเทศไทย ทิศเหนือติดประเทศลาว และทิศตะวันออกติดเวียดนาม และทิศตะวันตกเฉียงใต้ติดอ่าวไทย และตั้งอยู่บริเวณจุดบรรจบระหว่างแม่น้ำโขงและโตนเลสาบซึ่งเป็นทะเลสาบที่ใหญ่ที่สุดในเอเชียตะวันออกเฉียงใต้ มีประชากรประมาณ 17 ล้านคนซึ่งส่วนใหญ่เป็นชาวเขมร ภาษาราชการคือภาษาเขมร โดยมีศาสนาพุทธเป็นศาสนาประจำชาติ เมืองหลวงและเมืองที่มีประชากรมากที่สุดคือ พนมเปญ ตามมาด้วยเสียมราฐ และ พระตะบอง
ราชอาณาจักรกัมพูชาปกครองแบบราชาธิปไตยภายใต้รัฐธรรมนูญ มีพระบาทสมเด็จพระบรมนาถ นโรดม สีหมุนี มาจากการเลือกตั้งโดยราชสภาเพื่อราชบัลลังก์ เป็นประมุขแห่งรัฐ ประมุขรัฐบาล คือ สมเด็จอัครมหาเสนาบดีเดโช ฮุน เซน ผู้ซึ่งปัจจุบันเป็นผู้นำที่ดำรงตำแหน่งนานที่สุดในเอเชียตะวันออกเฉียงใต้ โดยได้ปกครองกัมพูชามาเป็นระยะเวลากว่า 25 ปี
ใน พ.ศ. 1345 พระเจ้าชัยวรมันที่ 2 ปราบดาภิเษกตนเป็นพระมหากษัตริย์ อันเป็นจุดเริ่มต้นของจักรวรรดิขะแมร์ อำนาจและความมั่งคังมหาศาลของจักรวรรดิที่มีพระมหากษัตริย์ครองราชสมบัติสืบต่อกันมานั้นได้มีอิทธิพลในเอเชียตะวันออกเฉียงใต้เป็นเวลากว่า 600 ปี ในช่วงเวลาดังกล่าว ศาสนาฮินดูและศาสนาพุทธเริ่มเข้ามาครอบงำ และแผ่ขยายไปทั่วภูมิภาค รวมถึงการสร้างศาสนสถานที่สำคัญ ที่โดดเด่นที่สุดคือนครวัด ความเสื่อมถอยของจักรวรรดินำกัมพูชาเข้าสู่ยุคมืด และถูกปกครองเป็นเมืองขึ้นของประเทศเพื่อนบ้าน กระทั่งถูกฝรั่งเศสยึดเป็นอาณานิคมในกลางคริสต์ศตวรรษที่ 19 กัมพูชาได้รับเอกราชใน พ.ศ. 2496 สงครามเวียดนามได้ขยายเข้าสู่กัมพูชา ทำให้เขมรแดงขึ้นสู่อำนาจ ซึ่งยึดกรุงพนมเปญได้ใน พ.ศ. 2518 ก่อนจะผงาดขึ้นอีกหลายปีให้หลังภายในเขตอิทธิพลสังคมนิยมเป็นสาธารณรัฐประชาชนกัมพูชากระทั่ง พ.ศ. 2536 ภายหลังสนธิสัญญาสันติภาพปารีส พ.ศ. 2534 ซึ่งเป็นการยุติสงครามกับเวียดนามอย่างเป็นทางการ กัมพูชาถูกควบคุมโดยสหประชาชาติในช่วงสั้น ๆ (พ.ศ. 2535-2536) หลังจากหลายปีแห่งการโดดเดี่ยว ชาติซึ่งเสียหายจากสงครามก็ได้รวมเข้าด้วยกันอีกครั้งภายใต้ระบอบราชาธิปไตยในปีเดียวกันนั้นเอง การเลือกตั้งสภาร่างรัฐธรรมนูญ พ.ศ. 2536 ซึ่งมีผู้ใช้สิทธิมากถึงร้อยละ 90 นำไปสู่การถอนตัวของสหประชาชาติ แต่ความขัดแย้งทางการเมืองยังคงอยู่ และตามมาด้วยรัฐประหาร พ.ศ. 2540 ซึ่งเป็นจุดเริ่มต้นยุคเรื่องอำนาจของฮุน เซน แม้รัฐธรรมนูญของประเทศจะให้การรับรองระบบหลายพรรค แต่ระบอบการเมืองยังคงถูกครอบงำโดยพรรคประชาชน การยุบพรรคฝ่ายค้านอย่างพรรคสงเคราะห์ชาติในปี 2560 ทำให้ประเทศเข้าสู่การเป็นรัฐพรรคการเมืองเดียวโดยพฤตินัย
ในการบูรณะประเทศหลังสงครามกลางเมืองนานหลายทศวรรษ กัมพูชามีความคืบหน้าอย่างรวดเร็วในด้านเศรษฐกิจ โดยมีอัตราการเติบโตทางเศรษฐกิจเฉลี่ย 6.0% เป็นเวลานานกว่าหนึ่งทศวรรษ ภาคสิ่งทอ, เกษตรกรรม, การก่อสร้าง, และการท่องเที่ยวเป็นอุตสาหกรรมหลักซึ่งนำไปสู่การลงทุนจากต่างชาติและการค้าระหว่างประเทศ ใน พ.ศ. 2548 มีการพบแหล่งน้ำมันและแก๊สธรรมชาติใต้น่านน้ำอาณาเขตของกัมพูชา การขุดเจาะเชิงพาณิชย์เริ่มขึ้นใน พ.ศ. 2556 และมีผลต่อการพัฒนาเศรษฐกิจอย่างสูงจนถึงปัจจุบัน กัมพูชาเป็นสมาชิกสหประชาชาติ, สมาคมประชาชาติแห่งเอเชียตะวันออกเฉียงใต้, ความตกลงหุ้นส่วนทางเศรษฐกิจระดับภูมิภาค, การประชุมสุดยอดเอเชียตะวันออก, องค์การการค้าโลก, ขบวนการไม่ฝักใฝ่ฝ่ายใด, องค์การระหว่างประเทศของกลุ่มประเทศที่ใช้ภาษาฝรั่งเศส และคู่ค้าขององค์การความร่วมมือเซี่ยงไฮ้ ปัญหาหลักของประเทศคือความยากจน, การทุจริต, การขาดเสรีภาพทางการเมือง, อัตราการพัฒนามนุษย์ต่ำ, ความอดอยากสูง และการทำลายป่า ปัจจุบัน กัมพูชาได้รับการจัดอันดับโดยสหประชาชาติในฐานะหนึ่งในประเทศพัฒนาน้อยที่สุด กัมพูชาเป็นหนึ่งในประเทศที่อุดมด้วยความหลากหลายทางชีวภาพ วัฒนธรรมและประเพณีของประเทศถูกหล่อหลอมจากมรดกทางวัฒนธรรมสมัยอังกอร์ และอิทธิพลจากนานาชาติ